Regeringen bøjer sig nu for den massive kritik fra en række juridiske eksperter.

Forslaget i terrorpakken om, at Forsvarets Efterretningstjeneste (FE) skal kunne overvåge danske statsborgere i udlandet uden retskendelse bliver ændret, så en uafhængig dommer nu skal ind og godkende overvågningen, før den sættes i værk.

»Jeg har siden, at regeringen præsenterede forslaget, lyttet til råd fra mange forskellige sider, og jeg synes, at meget taler for en model, hvor vi målrettet kan følge de her foreign fighters når de rejser ud, men at vi gør det ved at FE i hvert tilfælde indhenter en kendelse fra en dommer. Det kan FE ikke i dag, så det vil kræve at vi ændrer FE-loven, så FE får hjemmel til at indhente egne retskendelser som grundlag for sådan en målrettet efterretningsmæssig indsats«, siger forsvarsminister Nicolai Wammen (S) til Politiken.